《毛彦谟容膝轩》
宋代·吕本中

黄金为楼玉为梯，画旗素锦生光辉。不如一庵醉而归，倒卧侧立无东西。

君才于用无不宜，会稽竹箭梁山犀。贾而不售君不疑，亦不自以为珍奇。

渊明妙处君得之，万古一首归来辞。一庵容膝君所知，不用芥子藏须弥。

望风怀想三归依，眼前有睫见者谁。世人纷纷不自治，何异羊质蒙皋比。

见豺而战忘其皮，墙头燕雀莫漫肥。汝不仰看鸿鹄飞，伯夷去采西山薇。

想渠瘦亦不胜衣，不羡汝曹腰十围。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。